2.5.Chestionarul adresat autorităților publice ale statelor membre

Autoritățile statelor membre au fost consultate prin intermediul unui set de chestionare ce au solicitat contribuții privind: costurile administrative reale și/sau estimate aferente asigurării conformității cu noua legislație privind practicile comerciale neloiale în anumite condiții, actualizarea informațiilor furnizate anterior (2015) privind stadiul reglementărilor referitoare la practicile comerciale neloiale în jurisdicțiile lor naționale, inclusiv privind aspectele legate de asigurarea conformității, și obținerea de informații privind evaluările de impact și alte studii de care dispun statele membre în acest domeniu. Aceste date au fost utilizate la elaborarea unui studiu realizat de experți externi și, direct, la elaborarea prezentului raport privind evaluarea impactului (a se vedea anexa 1). Chestionarul adresat statelor membre a fost disponibil în mod oficial în perioada 2 octombrie-3 noiembrie 2017, dar contribuțiile tardive au fost acceptate pentru a fi utilizate în cadrul studiului efectuat de experții externi.

2.6.Atelierul academic al Centrului Comun de Cercetare, referitor la practicile comerciale neloiale din cadrul lanțului de aprovizionare cu alimente

În perioada 17-18 iulie 2017 a fost organizat la Bruxelles un atelier comun al Direcției Generale Agricultură și Dezvoltare Rurală și al Centrului Comun de Cercetare (JRC). Atelierul a reunit experți internaționali pentru a discuta literatura științifică referitoare la metodologia, impacturile și aspectele legate de reglementare ale practicilor comerciale neloiale. Un raport elaborat de mai mulți experți și editat de JRC este disponibil pentru public (anexa 1 cuprinde detalii suplimentare privind rezultatele atelierului).

2.7.Reuniuni ad-hoc cu părți interesate din cadrul lanțului de aprovizionare cu alimente

Mai multe reuniuni bilaterale cu părțile interesate au fost organizate la solicitarea acestora. Au fost organizate reuniuni cu Independent Retail Europe, FoodDrinkEurope, EuroCommerce, Asociația europeană a producătorilor de marcă (European Brands Association - AIM), Camera de comerț a Danemarcei, Federația germană a comercianților cu amănuntul, Centrul de Legătură al Industriilor Cărnii din Uniunea Europeană (Liaison Centre for the Meat Processing Industry in the European Union - CLITRAVI), Uniunea Europeană a Comercianților de Animale și Carne (European Livestock and Meat Trading Union - UECBV), Edeka, REWE, Federația pentru comerț și distribuție (Federation du Commerce et de la Distribution), Asociația europeană a producătorilor de lactate (European Dairy Association), Federația Internațională a Producătorilor de Lapte (International Dairy Federation), National Federation of Meat and Food Traders din Regatul Unit, Europatat și Euro Fresh Foods. Reuniunile bilaterale s-au concentrat asupra răspunsurilor la întrebările părților interesate despre procesul și conținutul evaluării impactului, asupra exprimării de către părțile interesate a sprijinului sau a opoziției față de inițiativă și asupra discutării unor aspecte relevante pentru sectoarele respective.

2.8.Grupurile de dialog cu societatea civilă

În prezența Grupurilor de dialog civil privind politica agricolă comună (Common Agricultural Policy Civil Dialogue Groups - CDGs), în cadrul cărora sunt reprezentate mai multe grupuri de părți interesate, au fost organizate două prezentări cu un schimb de opinii, la 6 noiembrie 2017 (CDG Măsline) și la 22 noiembrie 2017 (CDG Horticultură/Fructe și Legume).